

VLADA REPUBLIKE HRVATSKE

Zagreb, 21. lipnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o prihvaćanju Nacrta Podgoričke deklaracije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 31. stavka 3. Zakona o Vladi Republike Hrvatske (Narodne novine, broj 150/11, 119/14, 93/16 i 116/18, 80/22), Vlada Republike Hrvatske je na sjednici održanoj …….2023. godine donijela

**ZAKLJUČAK**

1. Prihvaća se Nacrt Podgoričke deklaracije, u tekstu koji je Vladi Republike Hrvatske dostavilo Ministarstvo vanjskih i europskih poslova aktom, KLASA: 018-04/23-20/3, URBROJ: 521-II-02-01-23-15, od 14. lipnja 2023.
2. Deklaracija iz točke 1. ovoga Zaključka bit će usvojena na sastanku na vrhu Procesa suradnje u jugoistočnoj Europi (South East European Cooperation Process – SEECP), 27. lipnja 2023. u Podgorici, Crna Gora, na kojem će sudjelovati predsjednik Vlade Republike Hrvatske mr. sc. Andrej Plenković.
3. Zadužuje se Ministarstvo vanjskih i europskih poslova, u suradnji s nadležnim tijelima državne uprave, za koordinaciju i stručno praćenje provedbe aktivnosti koje proizlaze iz Deklaracije iz točke 1. ovoga Zaključka.

Klasa:

Ur.broj:

Zagreb, ….lipnja 2023.

PREDSJEDNIK

mr.sc. Andrej Plenković

**OBRAZLOŽENJE**

Proces suradnje u jugoistočnoj Europi (*South East European Cooperation Process - SEECP*) pokrenut je 1996. godine u Sofiji u cilju jačanja regionalne suradnje, sigurnosti i stabilnosti, gospodarske suradnje, kao i suradnje na području pravosuđa te borbe protiv organiziranog kriminala i terorizma. Posebnost SEECP-a sastoji se u tome što je nastao na inicijativu država regije. Glavni ciljevi SEECP-a su jačanje dobrosusjedskih odnosa među državama sudionicama; jačanje mira i stabilnosti u regiji te približavanje država sudionica SEECP-a europskim i euroatlantskim strukturama.

Republika Hrvatska je sudjelovala u aktivnostima SEECP-a u statusu promatrača od 1997. godine, a formalna sudionica Procesa postala je 2004. godine.

SEECP ima 13 država sudionica: Albanija, Bugarska, Bosna i Hercegovina, Crna Gora, Grčka, Hrvatska, Kosovo, Moldova, Rumunjska, Sjeverna Makedonija, Slovenija, Srbija i Turska.

Crna Gora završava jednogodišnje predsjedanje Procesom u lipnju 2023., kada predsjedanje preuzima Sjeverna Makedonija.

U Podgorici će se 27. lipnja 2023., kao završni događaj crnogorskog predsjedanja, održati sastanak na vrhu predsjednika država i vlada SEECP-a, na kojemu će biti usvojena deklaracija.

Podgorička deklaracija pozdravlja intenzivirani politički dijalog između EU-a i država koje teže članstvu u EU i ključna ostvarena postignuća u posljednjih godinu dana.

Deklaracija poziva na jačanje zajedničkih nastojanja i suradnje na području sigurnosti; na unaprjeđenje gospodarske suradnje, infrastrukturne povezanosti i energetske sigurnosti država regije kao i na promicanje zelene tranzicije i održivog razvoja.

Deklaracija ističe važnost međuparlamentarnog dijaloga i suradnje te važnost Parlamentarne skupštine SEECP-a kao dionika u provedbi Strategije SEE 2030.

Obilježavajući 15. godišnjicu Vijeća za regionalnu suradnju (RCC), države sudionice SEECP-a prepoznaju njegovu ulogu u promicanju suradnje, razvoju regije i približavanju EU.

Deklaracija pozitivno ocjenjuje postignuća crnogorskog predsjedanja te pozdravlja predstojeće predsjedanje Sjeverne Makedonije SEECP-om 2023.-2024.

Ministarstvo vanjskih i europskih poslova predlaže Vladi Republike Hrvatske usvajanje zaključka kojim se prihvaća Nacrt Podgoričke deklaracije.